Je Jehans de Jouz, chevaliers, faiz savoir à touz ces qui verront et orront ces presantes lettres que je ay repris en fié ligemant de noble baron monsignour Jehan de Chalon, signour d’Arlay, mon chier signour et bien amé, ma maison de Livremont, tout ansi come ele s’estent, sanz riens excepter, et la vile de Lievremont, ensamble toutes les appartenances d’icele, sauve la feauté de Nostre-Dame de Monbenoit. Et encores reconois et confesse, per ces presantes lettres, que je ay repris en fié ligemant de mon devantdit signour la moitié de la garde de l’iglise de Monbenoit et des biens et des appartenances d’icele, c’est assavoir dois Arçons en aval, laquele dite garde je tenoie d’aluef. Et toutes ces choses dessus nommées ay je reprins ansi com dessus est dit, pour moy et pour les miens, de mon devant nommé signour, pour luy et pour les suens, en accreissance dou fié que je tenoie jà de lui. En tesmoignaige de laquel chose, je ay mis mon seal pendant en ces lettres, faites et données le mardi après le dimenche que l’om chante Reminiscere, l’an Nostre Signour mil CC nonante et nuef, ou mois de mars.